**Vatikanet:**

**Kardinal Sodano er død**

**SENTRAL KARDINAL:** Pave Frans og nå avdøde kardinal Angelo Sodano avbildet i Vatikanet i 2017. Arkivfoto: Vatican Media

Den italienske kardinalen Angelo Sodano, som var høyre hånd til både pave Johannes Paul II og pave Benedict XVI, døde fredag 27. mai, 94 år gammel, opplyser Vatikanet.

Kardinal Angelo Sodano tjente i over 15 år, fra 1996-2006 som Vatikanets statssekretær eller utenriksminister. Fra 2005 til 2019 var han dekanus for, leder av, kardinalkollegiet.

**Fikk korona**

Han døde i Roma 27. mai, der han hadde vært innlagt på Columbus Hospital-Gemeli-sykehuset siden 9. mai etter å ha fått covid-19 og lungebetennelse, ifølge Vatican News. Han begraves tirsdag 31. mai fra Peterskirken med blant andre paven til stede.

**Til tjeneste for pavestolen**

Pave Frans har i et telegram til Sodanos familie hyllet «denne velrenommerte mannen av kirken, som fullbyrdet sitt presteskap med sjenerøsitet … til tjeneste for pavestolen».

Angelo Sodano ble født den 23. november 1927 i landsbyen Isola d'Asti i bispedømmet Asti i regionen Piemonte i Italia. Han var den andre av seks barn i en familie som har frembrakt mange fremtredende personer i Kirken og den italienske staten, og hans far var medlem av parlamentet i tre perioder.

Han fikk den beste utdannelse og valgte tidlig en geistlig løpebane. Han studerte filosofi og teologi på seminaret i Asti, og deretter studerte han ved Det pavelige universitetet Gregoriana i Roma, hvor han tok doktorgraden i teologi, og Det pavelige Lateranuniversitetet i Roma, hvor han tok doktorgraden i kirkerett. Han ble presteviet den 23. september 1950 i Asti, nesten 23 år gammel.

**Nuntius i Chile**

Den 30. november 1977 utnevnte pave Paul VI ham til titularerkebiskop av Nova di Cesare og apostolisk nuntius til Chile. Noen uker senere, 15. januar 1978, mottok han bispeordinasjonen av kardinal Antonio Samorè i Chiesa di San Secondo i Asti.

Sodano arbeidet i Chile i ti år. Der besøkte han nesten alle bispedømmene og var aktiv i den vellykkede pavelig meklingen mellom Chile og Argentina i Beagle Channel-striden.

**5o reiser**

I 1988 kalte pave Johannes Paul II ham til å erstatte kardinal Achille Silvestini som sekretær for Rådet for Kirkens offentlige anliggender. Den 29. juni 1991 ble han utnevnt til statssekretær (utenriksminister) – Den hellige Stols nest viktigste embete etter paven.

Sodano fulgte pave Johannes Paul II på rundt 50 utenlandsreiser. Etter at Benedikt XVI ble ny pave i 2005, forble Sodano i rollen frem til september 2006.

Deretter ble han utnevnt til leder av kardinalkollegiet, der han ble sittende etter at paven trådte av i 2013.

Etter Sodanos død består kardinalkollegiet av 208 kardinaler, hvorav 117 med stemmerett og 91 uten. (NTB/Vatican News).